राज्यों के पास टीके की 84 लाख से ज्यादा खुराकें मौजूद, कुल 17.49 करोड़ खुराक दी गईं: सरकार
स्वास्थ्य एवं परिवार कल्याण मंत्रालय ने एक आधिकारिक बयान में बताया कि राज्यों/केंद्रशासित प्रदेशों को अब तक 17.49 करोड़ खुराक दी जा चुकी है, जिनमें से 16.7 करोड़ खुराकों की खपत हो चुकी है।
नई दिल्ली: केंद्र सरकार ने शनिवार को बताया कि राज्यों और केंद्रशासित प्रदेशों के पास अब भी कोविड-19 टीके की 84 लाख से अधिक खुराक हैं और 53 लाख से अधिक खुराक आगामी तीन दिन में उन्हें वितरित की जाएंगी। स्वास्थ्य एवं परिवार कल्याण मंत्रालय ने एक आधिकारिक बयान में बताया कि राज्यों/केंद्रशासित प्रदेशों को अब तक 17.49 करोड़ खुराक दी जा चुकी है, जिनमें से 16.7 करोड़ खुराकों की खपत हो चुकी है। मंत्रालय ने कहा, ‘‘अब तक मुहैया कराई गई खुराकों में से (शनिवार सुबह आठ बजे तक के आंकड़ों के अनुसार) बर्बाद हुई खुराक समेत 16,65,49,583 खुराक की खपत हो चुकी है। राज्यों/केंद्रशासित प्रदेशों के पास 84 लाख से अधिक खुराक (84,08,187) अब भी हैं।’’ उसने कहा कि जिन राज्यों ने कम आपूर्ति दर्शाई है, वे टीकों की आपूर्ति की तुलना में अधिक खपत दिखा रहे हैं, जिनमें बर्बाद हुई खुराक भी शामिल हैं। इसका कारण यह है कि उन्होंने ‘‘सशस्त्र बलों को मुहैया कराए गए टीकों को शामिल नहीं किया है’’। मंत्रालय ने कहा, ‘‘इसके अलावा आगामी तीन दिन में राज्यों, केंद्रशासित प्रदेशों को 53 लाख से अधिक (53,25,000)खुराक दी जाएंगी।’’ उसने बताया कि दिल्ली को 40.22 लाख खुराक मिलीं, जिनमें से उसने 36.09 लाख खुराकों की खपत की। राष्ट्रीय राजधानी में अब भी 4.12 लाख खुराक हैं और उसे आगामी तीन दिन में एक लाख और खुराक मिल सकती हैं। एक अक्टूबर, 2020 तक दिल्ली की अनुमानित जनसंख्या 2.04 करोड़ थी। जिन राज्यों को आगामी तीन दिन में 53.25 लाख खुराक वितरित की जाएंगी, उनमें से गुजरात को सर्वाधिक 8.98 लाख, इसके बाद महाराष्ट्र को 6.03 लाख, राजस्थान को 4.50 लाख, उत्तर प्रदेश को चार लाख, पश्चिम बंगाल को 3.95 लाख, बिहार को 3.64 लाख, छत्तीसगढ़ को तीन लाख और जम्मू-कश्मीर को 84,700 खुराक वितरित की जाएंगी। मंत्रालय ने बताया कि जिन 16 राज्यों एवं केंद्रशासित प्रदेशों को आगामी तीन दिन में और खुराक नहीं मिलेंगी, उनमें हरियाणा, लद्दाख, उत्तराखंड, झारखंड, अरुणाचल प्रदेश, आंध्र प्रदेश, त्रिपुरा, सिक्किम, पुडुचेरी, नगालैंड, मिजोरम, मेघालय, मणिपुर, अंडमान और निकोबार द्वीप समूह, लक्षद्वीप और गोवा शामिल हैं। जिन राज्यों ने खुराकों की सबसे ज्यादा बर्बादी की, उनमें लक्षद्वीप शीर्ष पर है, जिसने उसे मिली खुराकों में से 22.7 प्रतिशत बर्बाद कीं। इसके बाद हरियाणा में 6.65 प्रतिशत, और असम में 6.07 प्रतिशत खुराक बर्बाद हुईं। देश में एक दिन में कोविड-19 से रिकॉर्ड 4,187 और मरीजों की मौत होने के बाद मृतक संख्या 2,38,270 पर पहुंच गई है जबकि 4,01,078 नये मामले सामने आने के बाद संक्रमण के कुल मामले बढ़कर 2,18,92,676 हो गए हैं। संक्रमण के कारण पिछले 24 घंटे में महाराष्ट्र में सर्वाधिक 898, कर्नाटक में 592, उत्तर प्रदेश में 372, दिल्ली में 341, छत्तीसगढ़ में 208, तमिलनाडु में 197, पंजाब में 165, राजस्थान में 164, हरियाणा में 162, उत्तराखंड में 137, झारखंड में 136, गुजरात में 119 और पश्चिम बंगाल में 112 लोगों की मौत हुई।